Die melkman keer terugArgieffoto Die gebruik van glasmelkbottels wat teruggegee, gewas en weer gebruik kan word, neem weer toe as ŉ antwoord op die stryd teen plastiek. Volgens Dairy UK het glasbottelaflewerings die afgelope twee jaar met ŉ kwart toegeneem tot ongeveer 1 miljoen. Die tradisionele melkman is die beste opsie vir diegene wat van plastiek ontslae wil raak en eerder glasmelkbottels verkies. David Attenborough se Blue Planet II word beskou as die grootste invloed om klante in te lig oor die probleem met plastiek. ŉ Glasmelkbottel, wat teruggegee kan word, kan tot 20 keer op ŉ stoep afgelewer word, terwyl die plastiekweergawe net een keer gebruik kan word. Angelo Dragone, van Nigel’s Dairy wat melk aan suid- en wes-Wallis verskaf, het gesê daar is beslis ŉ behoefte aan melk in glasbottels. “Die glasmelkbottel keer terug en dit wil voorkom of mense dit baie graag op die rakke wil sien,” het hy gesê. “Daar is ŉ groot toename in gemeenskappe wat saamstaan teen plastiek. Ons Facebook-blad is vol kommentaar van mense wat wil weet of ons glasmelkbottels verskaf in die gebiede waar hulle woon.” Kopers wat aanvanklik verkies het om hul melk in kruidenierswarewinkels te koop, verkies nou weer die melkman, in die stryd om plastiek te vermy, as deel van Daily Mail se “Turn The Tide On Plastic”-veldtog. Parker Dairies in die ooste van Londen, het ook ŉ skerp toename gesien in die behoefte aan melk wat op klante se voorstoep afgelewer moet word. Paul Lough, depot-bestuurder, meen die toename kan ook toegeskryf word aan persone wat plastiek wil vermy. The Cotteswold Dairy, in Tewkesbury, Gloucestershire, het ook ŉ toename gesien. “Ons vervaardig en bottel al melk in glasbottels sedert my oupa in 1938 die onderneming begin het,” het Roseanne McEwan, takbestuurder, gesê. “Toe supermarkte begin het om melk te verkoop, het ons verkope afgeneem. Ons het egter die afgelope paar jaar gesien dat mense weer in voordeuraflewerings begin belangstel en die afgelope week het ons 50 nuwe klante bygekry.” Sy meen ook mense wil melk in glasbottels aankoop as ŉ manier om al hoe minder plastiek te gebruik. Die suiwelreus Muller het in 2016 Hanworth Dairy in die suidweste van Londen oorgekoop en onderneem om die glasbotteleringsaanleg en afleweringsdiens te bewaar wat gesluit sou word. Die maatskappy het intussen met die Milk&More-diens begin, waar gebottelde melk en ander produkte by 600 000 klante landswyd afgelewer word. Patrick Muller, hoof van Milk&More, sê glasmelkbottels is “deel van die Britse lewe”. Melk in glasbottels is egter nie goedkoop nie. Ongeveer 500 ml melk in ŉ glasbottel van ŉ melkman kos ongeveer 70p (ongeveer R11-00) en 50p (ongeveer R8-00) in ŉ supermark.